בלוג אופנה Vered'Style: תצוגת האופנה של רנואר לסתיו-חורף 2015/16 - RENUAR fashion show
קולקציית סתיו חורף 205/16 של רנואר נוצרה בהשראת שנות השבעים, על כל קשת הסגנונות והמראות של העשור המדובר. הסטיילינג המדוייק ומראה השיער והאיפור שהיו מושלמים בעיניי, תאמו את ההשראה באופן מדויק ואווירת הסבנטיז אפפה את המסלול.
כפי שניתן היה לראות, הקולקציה מחולקת לארבע חלקים כשבכל חלק שולטת פלטת צבעים שונה.
בקבוצה של צבעי הזית, ירוק, כאמל וחרדל שלטו פריטים בסגנון צבאי עם מראה מחויט וחיתוכים גבריים. השראות צבאיות, כיסי דגמ"ח ורפרנסים מסגנון הספארי הם הבסיס לקבוצה זו.
הקבוצה של צבעי המוקה, בריק ובורגונדי החמים מתאפיינת בערבוב של מרקמים, חומרים ודפוסים. הרבה עורות גזורים לפראנזים מתנופפים (יאיי הפארנזים אהוביי עדיין איתנו!) ובעיקר העדר חוקים וכללים. הכל הולך עם הכל והכל אפשרי.
בקבוצה של הצבע הכחול ובד הדנים ראינו את בד הג'ינס המוכר והאהוב משמש למגוון רחב של פריטים שאפילו גולשים לסגנון המחויט שפחות אופייני לדנים. הקבוצה האהובה עליי ביותר בקולקציה כוללת גם את מכנסי הג'ינס הקלאסיים וג'קט הג'ינס המסורתי וגם חליפות ג'ינס מחויטות וחצאית קומות. כבר אמרתי שזו הקבוצה הפייבוריטית שלי בקולקציה?! טוב נו, כל פריט שמקבל טוויסט מחויט, אפילו ג'ינס, מיד נכנס לרשימת המועדפים שלי ;-)
בקבוצה האחרונה של צבעי השמנת, לבן, שחור וזהב הפך המראה על המסלול לעשוי, מוקפד ומהודק יותר. הרבה בדי צמר וג'קארד עשירים, חולצות מחוייטות, מעילי טרנץ' בגוון שמנת ומכנסיים בעלי מותן גבוה ורגל סופר רחבה.
והנה עוד כמה מהלוקים שנראו על המסלול...
אז זה מה שנראה על המסלול. הפרזנטור החדש של הרשת יהודה לוי עלה על המסלול כמו צ'ארמר אמתי ופיזר אבק כוכבים לכל עבר. ומבחינת הבגדים? רובם לא בדיוק הקאפ אוף טי של הסגנון האופנתי שלי אבל השאלה הנשאלת כעת היא איך כל זה יתורגם מבחינה מסחרית ומה נראה בפועל בחנויות!? האם השנה אני אצליח למצוא בחנויות הרשת יותר פריטים אהובים מבשנים הקודמות? ימים יגידו...